《寄梁鼎殿丞十二韵》
宋代·赵湘

忆昔初投刺，秋风八咏边。
偶参知好日，一见自多年。
吏散公堂雨，帘垂馆树烟。
共吟曾试茗，同坐或闻蝉。
渡水寻支遁，登山学地仙。
献酬多奥妙，谈笑屢迁延。
夜月侵诗卷，寒灯落酒船。
醉容舝带去，卧许石床连。
池馆今何远，汀洲思倍牵。
庾楼知有约，颜巷奈多缘。
病眼随蓬断，愁心逐旆悬。
高台聊一望，芳草夕阳天。

作者简介：赵湘（959-993），字叔灵，祖籍南阳（《南阳集》卷一《后感知赋序》），居衢州西安（今浙江衢州。据《宋诗纪事》卷五）。太宗淳化三年（992）进士，授庐江尉。四年卒，年三十三（《景文集》卷四五《南阳集序》）。其后以孙赵抃贵，追赠司徒。湘之文扫除排俗，有孙、李遗风。赵湘诗风骨苍秀。